OBRAZLOŽITVENI MEMORANDUM

V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.

Z dopisom, ki ga je Komisija evidentirala 1. marca 2021, je Poljska zaprosila za dovoljenje, da še naprej uporablja ukrep odstopanja, s katerim se odobri oprostitev plačila DDV davčnim zavezancem, katerih letni promet ne presega 40 000 EUR v protivrednosti v nacionalni valuti, in sicer do 31. decembra 2024.

V skladu s členom 395(2) direktive o DDV je Komisija z dopisom z dne 25. marca 2021 o zahtevi Poljske obvestila druge države članice in z dopisom z dne 26. marca 2021 Ciper. Komisija je z dopisom z dne 29. marca 2021 Poljsko uradno obvestila, da ima vse informacije, potrebne za presojo zahteve.

1.OZADJE PREDLOGA

•Razlogi za predlog in njegovi cilji

V skladu s poglavjem 1 naslova XII direktive o DDV lahko države članice uporabijo posebne ureditve za mala podjetja, vključno z možnostjo oprostitve davčnih zavezancev, ki ne dosegajo določene višine letnega prometa. Ta oprostitev pomeni, da davčnim zavezancem ni treba obračunavati DDV na dobavljeno blago, posledično pa ne morejo odbiti vstopnega DDV.

V skladu s členom 287 direktive o DDV lahko države članice, ki so pristopile po 1. januarju 1978, oprostijo davčne zavezance, katerih letni promet ne presega zneskov v protivrednosti v nacionalni valuti po menjalnem tečaju na dan njihovega pristopa, ki so določeni v navedenem členu.

V skladu s točko 14 člena 287 direktive o DDV lahko Poljska oprosti tiste davčne zavezance, katerih letni promet ne presega 10 000 EUR v protivrednosti v nacionalni valuti.

Na podlagi Odločbe Sveta 2009/790/ES je bilo Poljski dovoljeno, da do 31. decembra 2012 oprosti plačila DDV davčne zavezance, katerih letni promet ni presegal 30 000 EUR v protivrednosti v nacionalni valuti po menjalnem tečaju na dan njenega pristopa. Poljska je ta ukrep uvedla v nacionalno davčno zakonodajo v dveh korakih: od 1. januarja 2010 se je prag oprostitve zvišal na 100 000 PLN, od 1. januarja 2011 pa se je dodatno zvišal na 150 000 PLN.

Zatem je bilo dovoljenje za uporabo tega posebnega ukrepa z Izvedbenim sklepom Sveta 2012/769/EU podaljšano do 31. decembra 2015, z Izvedbenim sklepom Sveta (EU) 2015/1173 pa do 31. decembra 2018. Z Izvedbenim sklepom Sveta (EU) 2016/2090 se je prag za oprostitev zvišal na 40 000 EUR v protivrednosti v nacionalni valuti. Poljska je ta ukrep izvedla 1. januarja 2017, tako da je prag za oprostitev plačila DDV za mala podjetja zvišala na 200 000 PLN letnega prometa. Ta ureditev trenutno velja na podlagi Izvedbenega sklepa Sveta (EU) 2018/1919, s katerim se Poljski dovoli uporaba tega odstopanja do 31. decembra 2021.

Dovoljenje, da se lahko oprostitev po letu 2021 še naprej uporablja za davčne zavezance, katerih letni promet ne presega 40 000 EUR v protivrednosti v PLN, bi pomenilo znatno poenostavitev za osebe, ki upravljajo razmeroma mala podjetja. Davčnim zavezancem, za katere velja ta oprostitev, ni treba odbiti in plačati DDV, biti registrirani za DDV ali voditi popolne podrobne evidence transakcij, ki so predmet DDV. Zaradi teh poenostavitev lahko lastniki malih podjetij namenijo več časa in sredstev za razvoj svojega poslovanja. Ukrep odstopanja ostane za davčne zavezance neobvezen.

Poleg tega so stroški pobiranja DDV od davčnih zavezancev, ki poslujejo z razmeroma nizkim prometom, ki izhajajo iz zagotavljanja davkoplačevalskih storitev tem davčnim zavezancem in revizije njihovih davčnih napovedi, nesorazmerno visoki v primerjavi z zneskom pobranega davka. V skladu s tem lahko davčna uprava z oprostitvijo plačila DDV za male podjetnike usmeri več sredstev v preprečevanje davčnih goljufij, utaj in izogibanja davkom in boj proti njim ter v izboljšanje kakovosti davkoplačevalskih storitev in učinkovitosti pobiranja DDV od velikih poslovnih subjektov.